和永叔思白兔戲答公儀憶鶴雜言
作者：王珪
朝代：宋

paragraphs: 兔自明月窟中出，鶴從羣玉峰頭下。
人間俗眼未嘗窺，已爲兩家藏以詫。
玉堂詞人本仙材，光芒偶落銀河罅。
謫向埃塵五十春，所趣無一不瀟灑。
爲愛霜蹄特皎潔，貯以雕籠綠櫺亞。
有時驚躑歘若犇，丹眸眩轉雙珠射。
靈昌太守新歸來，惜將清唳寄京舍。
玉繩低闕春露寒，常恐陰林惡聲嚇。
傳宣忽出右銀臺，詔急許馳天廐馬。
卻辭丹陛鎖南宫，兔鶴欲攜俱不暇。
是時雪後簾幕明，燈火冷落入清夜。
兩翁相顧悅有思，便索粉牋揮筆寫。
有客月底吟影動，猝繼新章亦奇雅。
大都吟苦不無牽，遂約東家看婭姹。
醉翁良憤詆高懷，却揮醉墨幾欲罵。
我聞此語初未平，隨手欲和思殊寡。
玉山滄海莫放翻然歸，纖腰綠鬢何妨爲君倒金斝。